《入门二章 其一》
清代·姚燮

初秋出门晴，初冬入门雨。可怜饥寒离，偶得贫贱聚。

暗壁搜海阴，积苔遍阶户。尚疑江篷栖，眉低不能举。

颓墙霜后葵，憔悴叶皆俯。似我袖尘厚，繂繂重难舞。

刺面西北风，黄雀噤檐语。瘦子看敝襦，病妻向空釜。

剩橐金无多，寸心费营处。恐有索债人，先来告愁苦。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。